
Text rozhodnutia
Súd: Krajský súd Žilina Spisová značka: 25Sd/142/2015 Identifikačné číslo súdneho spisu: 5015200727 Dátum vydania rozhodnutia: 17. 09. 2015 Meno a priezvisko sudcu, VSÚ: Mgr. Nora Tomková ECLI: ECLI:SK:KSZA:2015:5015200727.2 Uznesenie Krajský súd v Žiline, v právnej veci navrhovateľky: P. T., nar. XX. X. XXXX, r. č.: XXXXXX/XXXX, bytom O. - V., W. XXX/XX, proti odporkyni: Sociálna poisťovňa, ústredie, so sídlom Ul. 29. augusta č. 8, 813 63 Bratislava, o invalidný dôchodok, takto r o z h o d o l : Súd konanie z a s t a v u j e . Odporkyni náhradu trov konania n e p r i z n á v a . o d ô v o d n e n i e : Odporkyňa napadnutým rozhodnutím č. XXX XXX XXXX X zo dňa 10. marca 2015 podľa § 70 ods. 1 a § 82 Zákona o sociálnom poistení v znení neskorších predpisov priznala navrhovateľke od 25. januára 2015 invalidný dôchodok v sume 160,50 € mesačne. Proti rozhodnutiu odporkyne podala navrhovateľka včas opravný prostriedok, v ktorom namietala zhoršujúci sa nepriaznivý zdravotný stav. Na základe podaného opravného prostriedku bol zdravotný stav navrhovateľky opätovne posúdený posudkovým lekárom sociálneho poistenia odporkyne, pobočky Liptovský Mikuláš dňa 29. apríla 2015 a posudkovým lekárom sociálneho poistenia odporkyne, ústredie dňa 16. júla 2015. Podľa posudku posudkového lekára sociálneho poistenia odporkyne, pobočky Liptovský Mikuláš zo dňa 29. apríla 2015 a ústredia Poprad zo dňa 16. júla 2015 je navrhovateľka od 25. januára 2015 invalidná podľa § 71 ods. 1 Zákona o sociálnom poistení s mierou poklesu schopnosti vykonávať zárobkovú činnosť 50 % v porovnaní so zdravou fyzickou osobou. V dôsledku zmeny v posudkových záveroch bol opätovne posúdený nárok navrhovateľky na invalidný dôchodok, a to rozhodnutím odporkyne č. XXX XXX XXXX X zo dňa 28. júla 2015, ktorým bol navrhovateľke podľa § 70 ods. 1 a § 82 Zákona o sociálnom poistení v znení neskorších predpisov od 25. januára 2015 priznaný invalidný dôchodok v sume 178,10 € mesačne. Na pojednávaní navrhovateľka najskôr nesúhlasila ani s novým rozhodnutím odporkyne, nakoľko sa necíti dobre. Žiadala, aby jej odporkyňa priznala plný invalidný dôchodok, súdu predložila najnovšie ambulantné nálezy. Neskôr uviedla, že dňa 30. 9. 2015 je objednaná s ľavým bedrom a kolenom na traumatologické vyšetrenie, má sa rozhodnúť, či podstúpi operáciu - výmenu ľavého bedrového kĺbu. Uviedla, že si počká na výsledok tohto vyšetrenia a následne si podá novú žiadosť o zvýšenie invalidného dôchodku. Vzhľadom k tomu zobrala opravný prostriedok späť a súhlasila s tým, aby súd konanie v tejto veci zastavil. Zástupkyňa odporkyne prítomná na pojednávaní nemala námietky voči zastaveniu konania. S poukazom na dispozitívny úkon navrhovateľky súd konanie zastavil v súlade s ust. § 250d ods. 3 O.s.p. v spojení s ust. § 250h ods. 2 O.s.p.. O trovách konania súd rozhodol primerane podľa ust. § 250h ods. 2 O.s.p. v spojení s ust. § 250l ods. 2 O.s.p., podľa ktorého, až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. V predmetnom konaní žalovanému správnemu orgánu trovy konania nevznikli, preto o ich náhrade súd rozhodol tak, ako je uvedené vo výrokovej časti tohto rozhodnutia (odporkyni náhradu trov konania nepriznáva). Poučenie: Proti tomuto uzneseniu j e p r í p u s t n é odvolanie do 15 dní odo dňa jeho doručenia prostredníctvom Krajského súdu v Žiline na Najvyšší súd Slovenskej republiky v Bratislave, písomne v 3 vyhotoveniach. Vzhľadom k tomu, že sa účastníci konania vzdali práva podať odvolanie proti vyhlásenému rozhodnutiu, toto nadobudne právoplatnosť dňom doručenia poslednému z nich.

